Document ID: 31997D0221

Komisjoni otsus,
28. veebruar 1997,
millega sätestatakse loomatervishoiu nõuded ja näidisveterinaarsertifikaadid lihatoodete impordiks kolmandatest riikidest ning kuulutatakse kehtetuks otsus 91/449/EMÜ
(EMPs kohaldatav tekst)
(97/221/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 12. detsembri 1972. aasta direktiivi 72/462/EMÜ tervishoiu- ja veterinaarinspektsiooni probleemide kohta veiste, sigade, lammaste ja kitsede ning värske liha ja lihatoodete impordil kolmandatest riikidest, [1] viimati muudetud direktiiviga 96/91/EÜ, [2] eriti selle artikli 21 punkti a ja artiklit 22,
võttes arvesse nõukogu 17. detsembri 1992. aasta direktiivi 92/118/EMÜ, milles sätestatakse selliste toodete ühendusesisest kaubandust ja ühendusse importimist reguleerivad loomade ja inimeste tervishoiu nõuded, mille suhtes ei kohaldata direktiivi 89/662/EMÜ A lisa 1. peatükis ja nakkusetekitajate puhul direktiivis 90/425/EMÜ osutatud ühenduse erieeskirjades sätestatud nõudeid, [3] viimati muudetud direktiiviga 96/90/EÜ, [4] eriti selle artikli 10 lõike 2 punkti c,
ning arvestades, et:
nõukogu direktiivis 77/99/EMÜ, [5] viimati muudetud nõukogu direktiiviga 95/68/EÜ, [6] määratletakse lihatoode, sätestades töötlemise miinimumnõuded;
komisjoni otsusega 91/449/EMÜ, [7] viimati muudetud otsusega 96/92/EÜ, [8] sätestatakse kolmandatest riikidest imporditavate veiste, sigade, hobuslaste, lammaste ja kitsede lihast valmistatud toodete veterinaarsertifikaatide näidised;
on vaja sätestada loomatervishoiu nõuded ja näidisveterinaarsertifikaadid, mis on nõutavad tehistingimustes peetavate ulukite, koduküülikute ja jahiulukite lihast valmistatud toodete impordil kolmandatest riikidest;
kolmandatest riikidest imporditavate lihatoodete kategooriad sõltuvad loomade tervislikust seisundist kolmandas riigis või selle osas; importimiseks peavad teatavad lihatooted olema eriliselt töödeldud;
nende kolmandate riikide loetelu, millest liikmesriigid lihatooteid impordivad, on sätestatud komisjoni otsuses 97/222/EÜ; [9]
on vaja sätestada loomatervishoiu nõuded ja sertifikaat, mis on nõutav kõnealuste toodete importimisel kolmandast valmistajariigist; ühenduse õigusaktide selgemaks ja lihtsamaks tegemiseks on põhjendatud loomatervishoiu nõuete ja eri kategooriate lihatoodete importimisel nõutavate sertifikaatide koondamine ja otsuse 91/449/EMÜ kehtetuks tunnistamine;
kõnealuseid loomatervishoiu nõudeid ja veterinaarsertifikaate kohaldatakse, ilma et see piiraks kolmandate riikide jaoks jääkide heakskiidetud uurimiskava nõuete kohaldamist vastavalt nõukogu otsusele 79/542/EMÜ, [10] viimati muudetud komisjoni otsusega 97/160/EÜ; [11]
käesoleva otsusega ettenähtud meetmed on kooskõlas alalise veterinaarkomitee arvamusega,
ON VASTU VÕTNUD KÄESOLEVA OTSUSE:
Artikkel 1
Käesolevas otsuses:
1. kohaldatakse lihatoodete mõistet, mis on sätestatud direktiivi 77/99/EMÜ artikli 2 punktis a;
2. lihatoodete valmistamisel kasutatud liha või lihatooted peavad olema pärit:
- järgmiste liikide kodulindudelt: kanad, kalkunid, pärlkanad, haned ja pardid,
või
- järgmiste liikide koduloomadelt: veised (kaasa arvatud Bubalus bubalis, Bison bison), sead, lambad, kitsed ja kabjalised,
või
- tehistingimustes peetavatelt ulukitelt ja koduküülikutelt, nagu on määratletud nõukogu direktiivi 91/495/EMÜ [12] artikli 2 lõikes 3,
või
- looduslikelt ulukitelt, nagu on määratletud nõukogu direktiivi 92/45/EMÜ [13] artikli 2 lõike 1 punktis a.
Artikkel 2
Liikmesriigid lubavad importida lihatooteid:
1. mis on saadud artiklis 1 osutatud loomaliikidest;
ning
2) a) kui need on pärit
otsuse 97/222/EÜ lisa II osas loetletud kolmandatest maadest või kõnealuse otsuse lisa I osas määratletud kolmandate riikide osadest, järgmistel tingimustel:
- lihatooted sisaldavad liha ja/või lihatooteid, mis on saadud ühest või mitmest loomaliigist ja mida ei ole töödeldud otsuse 97/222/EÜ lisa IV osas sätestatud eritöötluse kohaselt;
b) või kui need on pärit
otsuse 97/222/EÜ lisa II ja III osas loetletud kolmandatest maadest või kõnealuse otsuse lisa I osas määratletud kolmandate riikide osadest, ühel järgmistest tingimustest:
- lihatooted sisaldavad liha ja/või lihatooteid, mis on saadud ühest loomaliigist vastavas asjaomaste lubatud liikide veerus ja mida on töödeldud otsuse 97/222/EÜ lisa IV osas sätestatud asjaomaste liikide eritöötluse kohaselt,
- lihatooted sisaldavad värsket, töödeldud või osaliselt töödeldud liha, mis on saadud rohkem kui ühest loomaliigist ja on segatud enne lõpptöötlust. Kõnealune lõpptöötlus peab olema vähemalt võrdväärne üksikute koostisosade rangeima töötlusega, nagu on kõnealuste liikide jaoks sätestatud otsuse 97/222/EÜ lisa IV osas,
- liha lõpptoode on valmistatud mitme loomaliigi eelnevalt töödeldud liha segust, kusjuures iga koostisosa eelnev töötlemine peab olema vähemalt võrdväärne töötlusele, mis on asjaomase lihaliigi jaoks sätestatud otsuse 97/222/EÜ lisa IV osas.
Otsuse 97/222/EÜ lisa IV osas osutatud töötlemisviisid esindavad loomatervishoiu huvides heakskiidetud töötlemistingimuste miinimumi nimetatud riikide asjaomastelt loomaliikidelt pärit liha jaoks;
3. lihatoodete valmistamisel kasutatud värske liha peab vastama inimeste terviseohutuse asjakohastele tingimustele, mis kehtivad liha impordil ühendusse.
Artikkel 3
Artiklis 2 osutatud lihatooted peavad vastama nõuetele, mis on sätestatud lisas esitatud veterinaarsertifikaadi näidises. Kõnealune sertifikaat peab olema saadetisega kaasas, nõuetekohaselt täidetud ja riikliku veterinaararsti poolt allkirjastatud.
Artikkel 4
Otsus 91/449/EMÜ tunnistatakse kehtetuks.
Artikkel 5
Käesolevat otsust kohaldatakse alates 1. märtsist 1997.
Artikkel 6
Käesolev otsus on adresseeritud liikmesriikidele.
Brüssel, 28. veebruar 1997

Labels: 0
3
17
5